ከኢትዮጵያ ንግድ ባንክ በሐሰተኛ ሰነድ ከአሥር ሚሊዮን ብር በላይ በማውጣት የተጠረጠሩ ሠራተኞቹ ታሰሩ
በኢትዮጵያ ንግድ ባንክ እንቁላል ፋብሪካና ፊንፊኔ ቅርንጫፍ በተለያዩ ኃላፊነቶች የሚሠሩ ዘጠኝ ተጠርጣሪ ሠራተኞችና በጦር ኃይሎች ቅርንጫፍ የምትሠራ አንዲት ሠራተኛ፣ በድምሩ 10.1 ሚሊዮን ብር በሐሰተኛ ሰነድና በሕገወጥ መንገድ በማውጣት ተጠርጥረው ታሰሩ፡፡ ከእንቁላል ፋብሪካና ፊንፊኔ ቅርንጫፎች 5,815,000 ብር በሐሰተኛ ሰነድ ወጪ አድርገው በመክፈል ተጠርጥረው የታሰሩት ዳዊት ለማ፣ መካሻ ሰይድ፣ አበራ ይልማ፣ ቤዛዊት በላይ፣ ሰብለወንጌል የኋላሸት፣ ሀብታሙ መንግሥቱ፣ ሰለሞን ጉርሙ፣ ዳዊት ኩምሳና ምትኩ ጨምዴሳ የሚባሉ የባንኩ ሠራተኞች መሆናቸው ታውቋል፡፡ የመጀመሪያዎቹ አራቱ ተጠርጣሪዎች ሕይወት ብርሃኑና ይታይህ ብርሃኑ የተባሉ ግለሰቦች ሐሰተኛ ስም በመጠቀም ‹‹ይማ›› ኃላፊነቱ የተወሰነ የግል ማኅበር የሚባል ድርጅት የመሠረቱ በማስመሰል፣ በቼክ የሚንቀሳቀስ ሒሳብ እንዲከፍቱ ይጠይቋቸዋል፡፡ ተጠርጣሪዎቹ በደንበኞች አገልግሎት ደንብና መመርያ መሠረት ጠያቂዎቹ ያቀረቧቸው ሰነዶች ትክክለኛ መሆን አለመሆናቸውን ሳያረጋግጡ፣ ሒሳቡ እንዲከፈት ማድረጋቸውም ተጠቁሟል፡፡ ቀሪዎቹ ተጠርጣሪዎች ደግሞ በሐሰተኛ ሰነድ ለተከፈተው ድርጅት ሌላ ሐሰተኛ የኢትዮጵያ ባህር ትራንስፖርትና ሎጂስቲክስ አገልግሎት የሚል ደብዳቤ እንደቀረበላቸው ተገልጿል፡፡ ተጠርጣሪዎቹ ድርጅቱ ከሰጣቸው ናሙና ጋር ሳያመሳክሩ ደብዳቤውን በመቀበል 5,815,000 ብር ወጪ አድርገው መክፈላቸውም ተገልጿል፡፡ ሁሉም ተጠርጣሪዎች የተሰጣቸውን የሥራ ኃላፊነት በአግባቡ ባለመውጣትና ሥራን በማይሆን መንገድ በመምራታቸው ተጠርጥረው መታሰራቸው ታውቋል፡፡ ሌላዋ ተጠርጣሪ ሜሮን ተክሉ የተባለችው የጦር ኃይሎች ቅርንጫፍ የደንበኞች አገልግሎት መኮንን ስትሆን፣ ካልተያዙ ግብረ አበሮቿ ጋር በመሆንና በጥቅም በመመሳጠር ከባንኩ ደንበኛ ሒሳብ ላይ 4,300,000 ብር ወጪ ማድረጓ ተጠቁሟል፡፡ ተጠርጣሪዋ የእስራኤል ዜግነት ካላቸው ተስፋዬ ኪዳነ ንጉሥ ከተባሉ የባንኩ ደንበኛ ሒሳብ ላይ የተጠቀሰውን ገንዘብ በማውጣት፣ በተመሳሳይ ስም በተከፈተ አካውንት ካስተላለፈች በኋላ በካሽ እንዲወጣ በማድረግ ለግል ጥቅማቸው ማዋላቸው ተገልጿል፡፡ ተጠርጣሪዎቹ በፌዴራል ፖሊስ በቁጥጥር ሥር ውለው ገና በምርመራ ላይ ሲሆኑ፣ ፍርድ ቤት ቀርበው የ14 ቀናት ተጨማሪ የምርመራ ጊዜ ተጠይቆባቸዋል፡፡